Večeras je na RTL-u gostovao ministar obrazovanja Pavo Barišić. Tema razgovora bila je kurikularna reforma za koju se i dalje ne zna ni kakva će biti ni tko će je voditi. Svejedno, ministarstvo je krenulo u neke promjene. Doduše, teško je neprimijetiti, posve nesuštinske.

Ponovno, recimo, uvode zaključivanje ocjena na polugodištu. “To je tradicija koju smo desetljećima imali”, rekao je ministar. Smatra da se bez zaključivanja na polugodištu učenici opuste i kasnije teže poprave ocjene. Nije odgovorio na pitanje uvodi li se devetogodišnja osnovna škola. “To su stvari za koje je potrebno stručno povjerenstvo i posebna skupina koja će se samo time baviti”, rekao je.

‘Nema dovoljno profesora informatike’

Nakon što je 2014. predškola postala obvezna, u Europskoj uniji vode Hrvatsku kao državu s devetogodišnjom školom. Zato je, kaže ministar, cilj povećati broj djece koja idu u vrtiće, pa bi se po uzoru na sjevernoeuropske države uveli takozvani tipski vrtići.

U Finskoj, recimo, djeca od prvog razreda uče programirati, kod nas se informatika predaje tek od sedmog, i to kao izborni predmet. To se neće mijenjati jer, kaže ministar, “nema dovoljno stručnog kadra”.

U razgovoru za RTL o reformi, zbog koje je prošle godine na ulice izašlo 50.000 građana, ministar je rekao samo ovo: “Ako bude proces uspješan, onda bi za 2018. i 2019. godinu mogli uvesti kurikule. Sad, hoće li oni svi biti spremni, to je stvar procesa ekspertne radne skupine”.